
R E F E R A T

privind aprobarea proiectului „Piaţa Traian – Locul de exprimare a identităţii cartierului Fabric”
Prin adresa cu nr. SC 2010 – 028438 / 26.11.2010,  Liceul Teoretic “William Shakespeare” din Timişoara solicită aprobarea proiectului “Piaţa Traian – Locul de exprimare a identităţii cartierului Fabric”, parte a programului „Tinerii decid”.
Programul “Tinerii decid” este o iniţiativă a Primăriei Municipiului Timişoara, a Fundatiei Vest pentru Jurnalism Regional şi Euroregional, a Consiliului Consultativ de Cartier Fabric, în parteneriat cu Liceul “William Shakespeare” Timişoara şi Consiliul Regional din Piemonte (Consilio Regionale del Piemote) - Italia.

Proiectul, întemeiat pe realizarea unui schimb de experienţă şi transfer de know how cu partenerul italian, îşi propune să încurajeze iniţiativa civică a tinerilor, participarea lor la deciziile de interes local, implicarea directă a noii generatii în viaţa democratică a comunităţii. 

Buna funcţionare a structurilor democraţiei participative, îndeosebi a Consiliilor Consultative de Cartier, presupune consultarea permanentă a cetăţenilor din cartierele oraşului în legătură cu proiectele şi deciziile autorităţilor pe teme precum: planificarea urbană, spaţiile verzi, reabilitarea clădirilor istorice, traficul, infrastructura, iluminatul public etc.

Cetăţenii participă regulat la şedintele şi dezbaterile în care sunt abordate aceste probleme şi caută soluţii pentru rezolvarea lor, se implică în mod direct în diverse activităţi civice, colaborează la editarea ziarelor de cartier, la organizarea zilelor cartierului etc.

   
Din păcate, este un fapt că media de vârstă a cetăţenilor membri în Consiliile Consultative de Cartier este de aproximativ 45 de ani, simţindu-se nevoia de accentuare a implicării tinerilor în luarea unor decizii cu impact pozitiv asupra comunităţii.

  
 De exemplu, dezbaterile publice organizate de autorităţile locale din Timişoara pe subiecte de larg interes, stârnesc rareori interesul tinerilor. Mai mult decât atât, la nivel decizional, participarea tinerilor este foarte scăzută.

   
Pe de altă parte, în mod evident, sistemul educativ din România nu acordă atenţia necesară formării şi informării tinerilor, astfel încât aceştia să acţioneze ca cetăţeni conştienţi şi responsabili în comunitate.

   
Datorită tuturor acestor factori, nivelul de înţelegere şi acţiune al tinerilor, implicarea lor în ameliorarea guvernării locale sunt foarte scăzute, ansamblul de informaţii privind funcţionarea mecanismelor de luare a deciziilor este sărac, implicarea lor voluntară în viaţa de fiecare zi a comunităţii este absentă.
   
Date fiind cele de mai sus, proiectul "Tinerii decid" s-a bazat pe efectuarea unui schimb de experienţă transfrontalier şi a unui transfer de know-how cu partenerul italian Consiliului Regional din Piemonte (Consilio Regionale del Piemote), care dispune de o vastă experienţă în domeniu, după finalizarea de către acesta, în 2009, a unui proiect similar intitulat “Ragazzi in Aula”/ “Tinerii în comunitate”.
   
Astfel, proiectul "Tinerii decid" a avut ca scop selectarea, promovarea şi implicarea într-un amplu program de educaţie civică bazat pe principiul formării formatorilor, a tinerilor de la Liceul “William Shakespeare”. În cadrul demarării acestui proiect au fost stabilite şi atinse următoarele obiective:
1. schimbul de experienţă cu partenerul italian şi transferul de know-how pentru a identifica cele mai eficiente posibilităţi de stimulare a implicării civice a tinerilor în viaţa de fiecare zi a oraşului (în luna mai 2010 o delegaţie a Consiliului Regional Piemonte din Torino, Italia a venit la Primăria Timişoara şi a avut loc un schimb de experienţă între elevii de la Liceul “William Shakespeare” şi colegii italieni);

2. la Liceul “William Shakespeare” a fost creat şi instruit unui grup de lucru bine informat în ceea ce priveşte modul de funcţionare a guvernării locale, legislaţia privind administraţia, capabil să multiplice şi să se răspândească printre colegii de vârste apropiate bunele practici însuşite;

3. grupul de lucru a monitorizat comunitatea din cartierul Fabric pentru a identifica problemele şi oportunităţile de dezvoltare ale zonei;

4. elevii au participat la întâlniri la primărie cu dl primar, cu dnii viceprimari, la şedinţe de lucru cu directorii de direcţii, la şedinţe ale Consiliului Local, au învăţat cum funcţionează administraţia publică şi legislaţia în vigoare

5. s-a stabilit, cu sprijinul departamentelor şi direcţiilor de specialitate, ca una dintre problemele identificate în cartierul Fabric va face subiectului unui proiect de hotărâre a Consiliului Local şi va fi tranformată în decizie a acestui for;

6. grupul de lucru va fi implicat direct în implementarea hotărârii de Consiliu Local în beneficiul comunităţii din cartierul Fabric.
15 elevi de la Liceul “William Shakespeare” au format un grup de lucru şi au selectat o serie de probleme de ordin social, locativ, de mediu etc  pe care le-au identificat in perioada 2009 – 2010 în cartierul Fabric, şi care au fost transpuse în 6 proiecte: Turism ecologic, Parcul de pe Aleea Cometei, Piaţa Traian - Locul de exprimare a identităţii cartierului Fabric, Târg de antichităţi, Parada Liceelor, Prezentare 3D a cartierului Fabric.

Proiectele au fost prezentate luni, 22 noiembrie, în Sala de Consiliu a Primăriei de cei 15 elevi de la  Liceul “William Shakespeare”.

Toţi participanţii la prezentarea publică au fost de acord că toate cele 6 proiecte sunt viabile, au avut aceeasi tematica, şi astfel, s-a hotărât transpunerea lor într-unul singur - “Piaţa Traian - Locul de exprimare a identităţii cartierului Fabric”, care va fi transformat in proiect de hotărâre şi apoi va supus aprobării Consiliului Local.
Actiunile prevazute in proiectul “Piata Traian – Locul de exprimare a identitatii cartierului Fabric” se vor realiza cu implicarea elevilor de la Liceul Teoretic “William Shakespeare” din Timisoara, pe baza de voluntariat, in colaborare cu Primaria Municipiului Timisoara, Consiliul Consultativ de Cartier Fabric si Fundatia Vest pentru Jurnalism Regional şi Euroregional.
Având în vedere cele prezentate mai sus, propunem spre aprobare proiectul „Piaţa Traian - Locul de exprimare a identităţii cartierului Fabric”, anexa a programului „Tinerii decid”, program organizat de Primăria Municipiului Timişoara, Fundatia Vest pentru Jurnalism Regional şi Euroregional, Consiliul Consultativ de Cartier Fabric, în parteneriat cu Liceul “William Shakespeare” din Timişoara şi Consiliul Regional din Piemonte (Consilio Regionale del Piemote) – Italia, şi anual includerea si bugetarea acestui proiect pe Agenda Casei de Cultura a Municipiului Timisoara, in functie de disponibilul bugetar.

